বিএনপির হয়ে হেফাজতের সঙ্গে যোগাযোগ রক্ষা করেন দলটির ভাইস চেয়ারম্যান মীর মোহাম্মদ নাছির উদ্দীন। জাতীয় পার্টির হয়ে যোগাযোগ রাখেন হাটহাজারীর সাংসদ ও বনমন্ত্রী ব্যারিস্টার আনিসুল ইসলাম মাহমুদ। শাপলা চত্বরের ঘটনার পর আল্লামা শফীর সঙ্গে জাতীয় পার্টির চেয়ারম্যান হুসেইন মুহম্মদ এরশাদ নিজে দেখা করেছেন। হেফাজতের ভোট ব্যাংক নিজেদের পক্ষে টানতেই কয়েক বছর ধরে বিভিন্ন দলের রাজনৈতিক নেতারা যোগাযোগ রেখেছেন হেফাজতের আমিরের সঙ্গে। কিন্তু শেষ পর্যন্ত চমক দেখাতে পেরেছে আওয়ামী লীগ।